text: Nu skal den bedste politisnude findes
  02 maj 2016 kl. 07.53
  Politiets hunde kæmper de kommende dage om DM-titlen for patruljehunde.
  Politiets allerskrappeste hundesnuder og deres hundeførere er tirsdag og onsdag samlet i området ved Vingsted, hvor de konkurrerer i at finde beviser og følge spor.
  I alt fire forskellige øvelser er på programmet, og den hund der er bedst, løber med DM-titlen.
  Ifølge politiet så er det langt fra for sjovt, når der dystes. Mesterskaberne er forbundet med stor prestige i hvert fald blandt hundeførerne.
  -Der konkurreres i hold hvor der er en hundeleder, fire hundeførere med hunde og en reserve, der kæmper mod andre hold, fortæller vicepolitiinspektør Finn Ellesgaard Nielsen fra Sydøstjyllands Politi.
  Også Billund Lufthavn bliver brugt til en af øvelserne, så når der de kommende dage er rigtig mange politihunde i området, så er det på grund af DM.
  